จันทร์มหันตภัย

**จันทร์มหันตภัย** เป็นหนังสือเล่มที่ 1 ในหนังสือชุด "อาณาจักรแห่งกาลเวลา" เป็นหนังสือประเภท วรรณกรรมนวนิยายแฟนตาซี ของการ์ธ นิกซ์ นักเขียนชาวออสเตรเลีย หนังสือในชุดเดียวกัน คือ อังคารอหังการ พุธเพชฌฆาต พฤหัสเจ้าศาสตรา ศุกร์รัตติกาล เสาร์มนตรา และอาทิตย์สิ้นสูญ

## เนื้อเรื่องย่อ
พินัยกรรมของมหาสถาปนิกผู้สร้างจักรวาลถูกคณะผู้ดูแลทั้งเจ็ดฉีกออกเป็น 7 ส่วน โดยนำไปซุกซ่อนไว้ในสถานที่ต่าง ๆ ทั่วจักรวาล และคณะผู้ดูแลเหล่านั้นก็ลงมือปกครองบ้าน ศูนย์กลางของจักรวาล โดยใช้อำนาจแห่งกุญแจซึ่งเป็นวัตถุที่ทรงอำนาจ พินัยกรรมชิ้นที่ด้อยความสำคัญที่สุดตกอยู่ในการครอบครองของคุณวันจันทร์ โดยถูกซ่อนไว้ในการดูแลของยามรักษาการณ์โลหะ บนดาวดับ ณ ของจักรวาล มาตลอดสามล้านห้าแสนกว่าวัน แต่แล้วพินัยกรรมชิ้นนั้นก็หลุดลอยจากการคุมขัง

อาเธอร์ เพนฮาลิกอน เด็กชายอายุ 12 ปีบนโลกที่กำลังจะตายด้วยโรคหืดกำเริบ ได้รับครึ่งหนึ่งของกุญแจจากคุณวันจันทร์ด้วยอุบายของพินัยกรรม ทำให้เขารอดชีวิต หลังจากนั้นก็เกิดเรื่องประหลาดมากมายในชีวิตของเขา เช่น สมุดประหลาดที่ขยายตัวได้ อาคารประหลาดที่ผสมผสานสถาปัตยกรรมหลายแบบปรากฏตัวแทนบ้านของคน เมื่อคุณวันจันทร์รู้ความจริงก็ส่งเหล่าพวกหน้าสุนัขติดตามเอากุญแจกลับมา พร้อมกับนำเชื้อโรคไข้หลับมาสู่ชาวโลก ทำให้คนเหล่านั้นพากับหลับและตายลง

อาเธอร์ต้องการจะกำจัดโรคไข้หลับให้หมดไปจากโลก นำพาเขาเข้ามาผจญภัยในบ้านหลังใหญ่ซึ่งเป็นที่ตั้งของอาณาจักรแห่งกาลเวลา สถานที่ควบคุมจักรวาล มีมหันตภัยมากมายรออาเธอร์อยู่ ที่นี่เขาได้พบกับซูซี่ ฟ้า เด็กของคนเป่าปี่ และพบกับความประหลาดที่น่าเหลือเชื่อของบ้าน เขาต้องเผชิญหน้ากับภัยอันตรายจากคุณวันจันทร์และสิ่งเลวร้ายมากมายเพื่อชิงเอากุญแจอีกครึ่งหนึ่งที่คุณวันจันทร์ครอบครองอยู่ และนำมารวมกันให้เป็นหนึ่งเดียว เพื่อชีวิตของชาวโลก และสิทธิในการปกครองบ้านโดยสมบูรณ์

## ตัวละครสำคัญ

***คุณวันจันทร์**

*ดูเพิ่มที่ [[ตัวละครสำคัญในอาณาจักรแห่งกาลเวลา#คุณวันจันทร์ (Mister Monday)|คุณวันจันทร์]]*

***ผู้ชรา (The Old One)**

*ดูเพิ่มที่ [[ตัวละครสำคัญในอาณาจักรแห่งกาลเวลา#ผู้ชรา (The Old One)|ผู้ชรา]]*

***พราวิล (Pravuil)** 

พราวิลเป็นผู้รับใช้ของวันข้างหน้าวันใดวันหนึ่ง ตอนแรกที่อาเธอร์พบเขาในห้องถ่านหินใต้ดิน เขาก็ให้ข้อมูลและความช่วยเหลือแก่อาเธอร์ เขาถึงกับยอมปฏิญาณตนอยู่ใต้บังคับบัญชาของอาเธอร์ ซึ่งอาเธอร์ได้มอบตำแหน่ง "เซอร์พราวิล" ให้กับเขา แต่เขากลับทรยศอาเธอร์ ที่ห้องด้านหน้าของวันจันทร์และทำร้ายอาเธอร์และซูซี่ระหว่างเขาไปในห้องกลางวันของวันจันทร์

***สนีซเซอร์ (Sneezer)**

หัวหน้าคนรับใช้ของคุณวันจันทร์ และเคยถูกล่อลวงโดยส่วนแรกของพินัยกรรมให้แนะนำคุณวันจันทร์เพิ่อมอบเข็มนาทีแก่อาเธอร์และรวมไปถึงบอกว่าเขาคือทายาทผู้ทรงสิทธิ์ เมื่ออยู่ภายใต้การปกครองของคุณวันจันทร์ เขาดูป่วยและสุขภาพไม่ดี เมื่ออาเธอร์ได้รับอำนาจ เขาก็จงรักภักดีต่ออาเธอร์และเหล่าผู้ช่วยของเขา เขาได้รับตำแหน่งเป็นเป็นหัวหน้าคนรับใช้และเป็นผู้ช่วยเหลือในห้องกลางวันของวันจันทร์ หลังจากที่เขาจงรักภักดีกับอาเธอร์ เขาก็ไม่ดูป่วยอีกต่อไป แต่ดูสะอาดและมีสุขภาพดี เขามักจะทำหน้าที่บริการนำและมีความสามารถในการควบคุมหน้าปัดทั้งเจ็ด

***คุณหญิงพรีมัส (Dame Primus)**

คือร่างมนุษย์ของพินัยกรรมส่วนที่หนึ่ง ในเล่มนี้ เธอดูเหมือนหญิงวัยกลางคน ผมสีเงินรวบตึง คิ้วเข้ม หน้าผากย่น สวมชุดสีฟ้าเรียบๆ มีปีกเงินโค้ง ถือกระเป๋าขลิบลูกไม้ เธอช่างสง่างามและมีอำนาจ อาเธอร์ได้มอบกุญแจดอกแรกให้เธอเป็นผู้รักษาการณ์ (Steward) มันและอำนาจทั้งหมดต่อบ้านเบื้องล่างจนกว่าเขาจะเรียกร้องให้มอบคืน เพราะเขาต้องการกลับไปใช้ชีวิตบนโลกไปอีกห้าหกปี ซึ่งเธอก็ยินยอม (อย่างไม่เต็มใจนัก)

***ร้อยโทผู้รักษาประตูหน้า (Lieutenant Keeper)**

เป็นผู้ที่ดูแลรักษาประตูหน้า เครื่องแบบของเขาคือเสื้อนอกหางยาวสีน้ำเงิน ข้างในเป็นเสื้อเชิ้ตสีขาว กางเกงรัดรูปสีน้ำตาลอ่อน รองเท้าบูทที่ยาวถึงเข่า ประทับอินทรธนูข้างเดียวบนบ่าซ้าย กระดุมเป็นสีทอง และมีอาวุธคือดาบ เขาปรากฏตัวออกมาจากลวดลายเหล็กบนประตู เขาไม่ชอบพวกสมุนของวันเสาร์เลอเลิศ โดยเฉพาะยามเที่ยงและย่ำค่ำของนางที่เขาไม่ชอบหน้าเป็นพิเศษเนื่องจากมีนิสัยกะล่อนอย่างยิ่ง

เขาเป็นผู้ที่ให้ความช่วยเหลืออาเธอร์ทุกครั้งที่พบเจอ ใน *จันทร์มหันตภัย* และ *อังคารอหังการ* เขาให้เสื้อผ้าแก่อาเธอร์สำหรับปลอมตัว *พฤหัสเจ้าศาสตรา* เขาห้ามไม่ให้อาเธอร์กลับโลกเพราะเขาถูกนิทลิ่งสวมรอย และช่วยพาซูซี่ไปยังวงกตยิ่งใหญ่เพื่อช่วยอาเธอร์ ในเล่มหกเขาขอร้องให้ศาลแห่งวันยกเลิกอำนาจของวันเสาร์ในการเข้าควบคุมอาณาจักรของอาเธอร์

## สถานที่สำคัญ

### ดาวดับ

ดาวดับเป็นดาวฤกษ์ซึ่งดับไปแล้วดวงหนึ่ง ณ ปลายเขตของเวลาในอาณาจักรชั้นที่สอง เส้นผ่านศูนย์กลางไม่เกินหนึ่งพันหลา มันเป็นที่ซ่อนของพินัยกรรมส่วนแรก ซึ่งถูกขังอยู่ในผลึกแก้วที่มีความแข็งยิ่งกว่าเพชร บรรจุอยู่ในกล่องแก้วไม่มีวันแตก ถูกลั่นกลอนอยู่ในกรงที่ทำจากเงินและแร่หินเขียว (มาลาไคต์) และถูกเฝ้าโดยหุ่นยนต์ยามรักษาการณ์ 12 ตัว

### บ้านเบื้องล่าง

*ดูเพิ่มที่ [[บ้าน (อาณาจักรแห่งกาลเวลา)#บ้านเบื้องล่าง|บ้านเบื้องล่าง]]*

### บ้านของอาเธอร์

*ดูเพิ่มที่ [[อาณาจักรชั้นที่สอง#บ้านของอาเธอร์|บ้านของอาเธอร์]]*

## คำวิจารณ์
**"...จันทร์มหันตภัยได้เตริญตามรอยของนักเขียนผู้ยิ่งใหญ่ อย่างเช่น [[ไมเคิล มัวร์ค็อก]]และ[[ฟิลิป พูลแมน]] แต่ว่าไกลจากการเขียนแบบ[[เจ. อาร์. อาร์. โทลคีน|โทลคีน]]...และเป็นหนังสือประเภทที่วางไม่ลง"*

**- ลุค กริมมิช** ผู้ชนะรางวัลนักวิจารณ์รุ่นเยาว์ของ *เดอะคัวริเออร์-เมล* ประจำปี 2547 

* *"มีเวทมนตร์อยู่ทุกๆ หน้า เป็นเรื่องของวีรบุรุษจำเป็น เดินเรื่องเร็วและเต็มไปด้วยความแปลกประหลาดลึกลับ วรรณกรรมชุดนี้จะต้องเป็นที่นิยมมากแน่ๆ"*

**- พับลิชเชอร์ส วีคลี่ย์**

* *"หนังสือเล่มแรกของวรรณกรรมชุดเจ็ดเล่มจบนี้ยังน่าตื่นเต้นและชวนติดตามเหมือนกับผลงานชุดก่อนๆ ของการ์ธ  ผู้อ่านจะต้องอยากติดตามเล่มที่เหลืออีกแน่นอน"*

**- สคูลไลบรารี่จัวแนล**

* *"การที่เล่มแรกจบลงที่วินาทีแรกของวันอังคาร มีส่วนให้แฟนๆ อยากอ่านอีกหกเล่มหลังมากขึ้น"*

**- เดียร์ดเดร รูท** จากกลุ่มคลิแอตต์ (KLIATT)

* *"ปฐมบทของเรื่องราวอันเป็นปริศนา ชักนำให้ผู้อ่านที่ยังสงสัยอยู่ให้กลับมาอ่านอีกครั้ง นิยายเรื่องนี้กำลังเริ่มต้นสู่การเป็นนวนิยายล้ำจินตนาการเรื่องใหม่!"*

** - ดอนน่า สแคนลอน** จากกลุ่มสนับสนุนสิทธิ์เสียงของเยาวชน (VOYA)

## อ้างอิง
* การ์ธ นิกซ์. **อาณาจักรแห่งกาลเวลา ตอน จันทร์มหันตภัย.** กรุงเทพฯ: เอ็นเธอร์บุ๊คส์, 2548
* คำวิจารณ์จากกลุ่มผู้มีชื่อเสียง

หมวดหมู่:อาณาจักรแห่งกาลเวลา
หมวดหมู่:งานเขียนของการ์ธ นิกซ์